## L’aeroport de Castelló reforçarà les rutes de Brussel·les, Milà, Londres i Bucarest amb una tercera freqüència setmanal

*** La connexió amb la capital belga tindrà un vol addicional en març; la de Milà, en abril i maig; i les de Londres i Bucarest, d’abril a octubre
* El reforç de rutes i l’estrena de noves connexions possibiliten que l’aeroport opere en 2025 la xifra més alta de vols de la seua trajectòria**

L’aeroport de Castelló té previst, a partir del mes que ve, el reforç progressiu de diverses de les rutes que opera, amb la incorporació d’una tercera freqüència setmanal.

El director general d’Aerocas, Justo Vellón, ha subratllat que, en este 2025, l’aeroport ha programat el nombre més alt de vols de la seua trajectòria, “gràcies a la posada en marxa de noves rutes regulars, però també a la millora de les prestacions d’unes altres ja existents, amb la incorporació de més freqüències”.

Les rutes que es voran reforçades són les de Brussel·les, Milà, Londres i Bucarest.

La connexió amb la capital belga, que disposa de dos freqüències setmanals, afegirà un tercer vol en març i, a partir d’abril, tornarà a les dos freqüències setmanals.

Per la seua banda, la línia estival de Milà començarà el pròxim 30 de març amb tres freqüències setmanals, que es mantindran durant abril i maig. A partir de juny, la ruta recuperarà les dos freqüències setmanals.

Les rutes anuals de Londres i Bucarest sumaran, a partir d’abril, una tercera freqüència setmanal, que es mantindrà fins a finals d’octubre.

D’altra banda, l’aeroport estrenarà en 2025 quatre noves rutes regulars, que connecten amb Budapest, Cracòvia, Cluj i Palma. A més de les línies mencionades, també opera vols a Düsseldorf Weeze, Berlín, Porto, Astúries, Bilbao i Madrid.

En total, la instal·lació castellonenca té programades 14 rutes regulars, que constituïxen la xifra més elevada de la seua trajectòria. A més, per a 2026 hi ha confirmades dos noves rutes a París i Stuttgart.

Fecha: 16/02/2025